Na temelju članka 15. stavka 2. Zakona o javnoj nabavi (NN br. 120/16, 114/22 i 48/26, dalje u tekstu: ZJN), članka 35. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) uprava trgovačkog društva Komunela d.o.o. Umag ,Tribje 2, OIB 06875741633, dana 14. srpnja 2026. godine (u daljnjem tekstu: Naručitelj) donosi

PRAVILNIK O PROVEDBI POSTUPKA JEDNOSTAVNE NABAVE

I. OPĆE ODREDBE   
Članak 1.
(1) U svrhu poštivanja osnovnih načela javne nabave te zakonitog, namjenskog i svrhovitog trošenja sredstava društva, ovim Pravilnikom uređuje se postupak jednostavne nabave roba, usluga i provedba projektnih natječaja procijenjene vrijednosti manje od 50.000,00 eura bez PDV-a te za nabavu radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava) za koje sukladno Zakonu o javnoj nabavi ne postoji obveza provedbe postupka javne nabave.
(2) U provedbi postupka jednostavne nabave robe, radova, usluga te projektnih natječaja, osim ove Odluke, obvezno je primjenjivati i druge važeće zakonske i podzakonske akte i posebne odluke koji se odnose na predmet nabave u smislu ovog zakona.
(3) Prilikom provođenja postupaka, naručitelj je dužan, u odnosu na sve gospodarske subjekte, poštivati načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
 
II. SPRJEČAVANJE SUKOBA INTERESA
Članak 2.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom javne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) O sukobu interesa na odgovarajući način primjenjuje se poglavlje 8. glave III. Dijela prvog Zakona o javnoj nabavi.

III. PLAN NABAVE I REGISTAR UGOVORA
Članak 3.
(1) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura.
(2) Ako predmet nabave nije planiran Planom nabave za tekuću godinu, u trenutku ukazivanja potrebe vrši se korekcija Plana nabave.
(3) Prilikom definiranja predmeta nabave Društvo je dužno postupati po načelu „najbolja vrijednost za uloženi novac“. U tom smislu ne smije se dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave.
(4) Za potrebe izrade statističkog izvješća o javnoj nabavi sukladno ZJN mora postojati evidencija svih nabava manjih od 5.000,00 eura.
(5) U registru ugovora i okvirnih sporazuma navode se svi predmeti nabave za čiju javnu nabavu je naručitelj sklopio ugovore i okvirne sporazume na temelju izvješća od primjene ZJN propisanih člancima 33. i 34. tog Zakona, s obrazloženjem.

IV. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA BEZ PDV-a ZA ROBU, USLUGE I RADOVE
Članak 4.
(1) Nabava roba, usluga i radova procijenjene vrijednosti jednake ili manje od 15.000,00 eura bez PDV-a naručitelj provodi izdavanjem narudžbenice i/ili sklapanjem ugovora/okvirnog sporazuma, a na temelju prethodnog istraživanja tržišta i/ili informativne ponude. Ponuda se može zatražiti usmenim, pismenim ili elektroničkim putem. Ponudu traži rukovoditelj ili voditelj ustrojstvene jedinice za čije se potrebe roba ili usluga odnosno radovi odnose, a potpisuju ih odgovorne osobe.
(2) Evidencije narudžbenica vodi svaka ustrojstvena jedinica u skladu s internim aktima numeriranju i načinu ispunjavanja narudžbenica.

V. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI VEĆE OD 15.000 EURA BEZ PDV-a za robu, usluge i radove
Članak 5.
(1) Postupke jednostavne nabave procijenjene vrijednosti veće od 15.000 eura bez PDV-a, a jednake ili manje od 25.000,00 eura bez PDV-a za robe i usluge, odnosno jednake ili manje od 45.000 eura bez PDV-a za radove, naručitelj je obvezan provesti putem modula jednostavne nabave u EOJN RH.
(2) Radi se o postupku u kojem naručitelj odabire jednog ili više gospodarskih subjekata kojima upućuje poziv na dostavu ponuda. Poziv se upućuje isključivo putem sustava, a pozvati je moguće samo gospodarske subjekte koji su registrirani na EOJN RH.
(3) Naručitelj može i putem javne objave u modulu jednostavne nabave EOJN RH objaviti poziv u kojemu svaki zainteresirani gospodarski subjekt može predati ponudu.
Članak 6.
(1) Postupke jednostavne nabave procijenjene vrijednosti veće od 25.000 eura bez PDV-a, a manje od 50.000 eura bez PDV-a za robe i usluge, odnosno veće od 45.000 eura bez PDV-a, a manje od 100.000 eura bez PDV-a za radove, naručitelj je obavezan provesti putem javne objave u modulu jednostavne nabave EOJN RH.
(2) Radi se o pojednostavljenom otvorenom postupku jednostavne nabave, u kojem naručitelj javno objavljuje poziv i u kojem svaki zainteresirani gospodarski subjekt može predati ponudu.
(3) Sustav omogućuje naručiteljima da prilikom pripreme postupka odaberu gospodarske subjekte kojima će biti upućen dodatni poziv za sudjelovanje u postupku. Korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenja ponuda. Odabrani gospodarski subjekti stoga se pozivaju dodatno, uz uzdržavanje prava svih drugih zainteresiranih gospodarskih subjekata na sudjelovanje.
Članak 7.
Na postupke iz članka 5. i 6. i iznimno na postupke iz članka 4. stavak 7. ovog Pravilnika primjenjuju se pravila:
(1) U postupku sudjeluju minimalno dva člana stručnog povjerenstva iz Odluke o imenovanju stručnog povjerenstva za provedbu postupka jednostavne nabave koju donosi Uprava društva i koja se ažurira prema potrebi.
(2) Postupak započinje danom slanja zahtjeva za pokretanje postupka jednostavne nabave, potpisan od strane voditelja odnosno rukovoditelja koji pokreće postupak jednostavne nabave, osobi koordinatoru provođenja postupka.
(3) Obrazac Zahtjeva za pokretanje postupka čini privitak ovog Pravilnika
(4) U Pozivu na dostavu ponuda mogu se odrediti razlozi isključenja gospodarskih subjekata, kriterij za odabir i drugo.
(5) Naručitelj određuje rok za dostavu ponuda (datum i vrijeme) razmjerno pozivu na dostavu ponude i karakteristikama predmeta nabave, te minimalni rok valjanosti ponude. Kod otvaranja ponuda Naručitelj bira jedan od sljedećih načina otvaranja ponuda:
- javno otvaranje ponuda, dostupno javnosti (moguće samo u jednostavnoj nabavi s javnom objavom poziva),
-  otvaranje ponuda dostupno isključivo gospodarskim subjektima koji su podnijeli ponudu,
- otvaranje ponuda koje nije javno, dostupno isključivo naručitelju.
(6) Ponude se podnose isključivo elektronički, putem sustava EOJN RH, do naznačenog roka za dostavu. Ponude se ne potpisuju, a svi gospodarski subjekti koji dostavljaju ponudu moraju biti registrirani u sustavu EOJN RH.
(7) Ponude moraju sadržavati sve elemente koje je naručitelj propisao prilikom pripreme objave i postupka. Nije moguće uvesti niti prihvatiti ponude koje su pristigle izvan modula jednostavne nabave u EOJN RH. Naručitelj nema mogućnost odabrati ponudu koja je pristigla izvan sustava EOJN RH.
(8) Sustav EOJN RH automatski otvara ponude po isteku roka za njihovu dostavu, bez potrebe za intervencijom naručitelja, i pritom generira Zapisnik o otvaranju ponuda. U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci) sustav otvara samo elektroničke dijelove ponuda, dok naručitelj evidentira pristigle fizičke dijelove u Zapisniku generiranom u sustavu EOJN RH.
(9) Naručitelj može propisati da se dijelovi ponude koje nije moguće dostaviti elektronički, dostave fizički na određenu lokaciju.
(10) Nakon otvaranja ponuda, isključivo u sustavu EOJN RH provodi se pregled i ocjena pristiglih ponuda, čiji je rezultat Zapisnik o pregledu i ocjeni ponuda, koji se objavljuje s Odlukom o odabiru/poništenju. U slučaju da naručitelj poništava postupak bez provođenja pregleda i ocjena ponuda, objavljuje se samo odluka o poništenju, bez pripadnog zapisnika.
(11) Tijekom pregleda i ocjene ponuda, naručitelj isključivo komunicira s gospodarskim subjektima koji su podnijeli ponudu putem e – Sandučića na EOJN HR.
(12) Nakon odabira najpovoljnije ponude odradit će se sklapanje ugovora/okvirnog sporazuma i/ili slanje narudžbenice.
(13) Narudžbenicu potpisuje rukovoditelj/voditelj ustrojstvene jedinice, a ugovor/okvirni sporazum odgovorna osoba društva.
  VI. OSTALE ODREDBE
Članak 8.
(1)    Iznimno od članka 6. naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 5.
a) ako nije podnesena ni jedna ponuda ili ni jedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. Ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. Ako iz tehničkih razloga predmet nabave može isporučiti samo određeni gospodarski subjekt ili,
3. Ako je to nužno radi zaštite isključivih prava, uključujući prava intelektualnog vlasništva,
c) Ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(2) Razlozi za izmjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.
Članak 9.
Sva pripadajuća dokumentacija koja se odnosi na jednostavne nabave, obvezno se čuva najmanje 5 (pet) godina od završetka postupka jednostavne nabave.
Članak 10.
(1) Omogućeno je osiguranje pravne zaštite gospodarskim subjektima i to putem prigovora odgovornoj osobi Naručitelja za nabave čija je procijenjena vrijednost veća od 15.000 eura bez PDV-a.
(2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o javnoj nabavi/okvirnog sporazuma ili izdavanje narudžbenice i koji je pretrpio ili bi mogao pretrpjeti štetu od navodnog kršenja subjektivnih prava.
(3) Prigovor se izjavljuje upravi društva elektroničkim sredstvima komunikacije putem EOJN RH u roku od 5 dana od objave odluke o odabiru/poništenju.
(4) Naručitelj šalje odgovor na prigovor isključivo putem EOJN RH podnositelju prigovora. Prigovori nisu jasno vidljivi i dostupni su samo naručitelju i gospodarskom subjektu koji je uložio prigovor.
(5) Podnositelj prigovora može odustati od prigovora sve do dostave odgovora na prigovor.
(6) Naručitelj ne smije sklopiti ugovor ili izdati narudžbenicu u roku od 5 dana od objave odluke o odabiru/poništenju. Iznimno, ako je u postupku sudjelovao samo jedan ponuditelj čija je ponuda ujedno i odabrana, naručitelj može odmah po objavi odluke sklopiti ugovor ili narudžbenicu.

VII. PRIJELAZNE I ZAVRŠNE ODREDBE
Članak 11.
(1) Danom stupanja na snagu ovog Pravilnika stavlja se van snage Pravilnik o provedbi jednostavne nabave roba, radova i/ili usluga od 21. studenoga 2022. godine.
(2) Postupci jednostavne nabave pokrenuti do stupanja na snagu ovog Pravilnika dovršit će se prema odredbama koje su bile na snazi u vrijeme započinjanja postupka.

U Umagu, 15. srpnja 2026. godine

Br.: 56/26


Uprava društva
                                 				  Diego Banković 	         Krunoslav Bošnjak 

